**Suplement i Certifikatës për kualifikimin profesional,**

**DIZENJIM MODE, Niveli V në KSHK, referuar Nivelit V të KEK**

**Individi është i aftë:**

* Të përdorë ngjyrën si një element të rëndësishëm të komunikimit në fushën e modës;
* Të zbatojë legjislacionin shqiptar dhe standardet në fuqi për aspekte të ndryshme në fushën e modës
* Të përdorë elementet e artit dhe dizajnit në mënyrë krijuese dhe inovatore;
* Të krijojë dizajnin e tekstileve si nëpërmjet mjeteve tradicionale ashtu edhe me ato dixhitale;
* Të përdorë teknologjinë në dizenjim mode në procesin e krijimit
* Të përdorë fotografinë, si një mjet i rëndësishëm i reklamimit të koleksionit
* Të përdorë mjetet e marketingut për reklama mediatike dhe prezantimin e produktit
* Të realizojë një projekt koleksioni në industrinë krijuese të modës;
* Të realizojë skemat e prerjes dhe paraqitjen grafike në mënyrë manuale dhe digjitale;
* Të krijojë linjat e veshjeve për fëmijë, femra dhe meshkuj;
* Të përdorë si elementet e historisë së modës ashtu edhe prirjet bashkëkohore në procesin e krijimit ;
* Të analizojë elemente të historisë së artit dhe estetikës;
* Të shpjegojë veshjen si element përfaqësues i identitetit individual dhe të grupit;
* Të ideojë dhe modelojë aksesorë të ndryshëm;
* Të menaxhojë një biznes mode;
* Të zbatojë rregullat e sigurimit teknik dhe të ruajtjes së mjedisit në dizenjim mode.

**Mundësitë e kualifikimit të mëtejshëm dhe të punësimit:**

Përfundimi me sukses i kualifikimit profesional “Dizenjim mode” e pajis individin me Certifikatën Profesionale të nivelit dhe Suplementin përkatës të saj të dizenjuesit të modës, sipas nivelit V të KSHK, referuar nivelit V të KEK.

Ky kualifikim i jep mundësi individit t’i drejtohet tregut të punës si dizenjues mode në ndërmarrje të ndryshme të prodhimit të veshjeve, në punishte të ndryshme artizanale dhe atelie mode apo edhe të vetëpunësohet, etj.

Me përfundimin e këtij niveli, individi ka mundësi për vazhdimin e arsimimit të mëtejshëm në arsimin e lartë, në degën “Inxhinieri tekstili dhe mode” (Fakulteti i Inxhinierisë Mekanike) dhe degën “ Tekstil dhe modë” (Fakulteti i Arteve të Bukura)

**Shënim:** Ky dokument është hartuar në mbështetje të nenit 102, pika 4, të Kushtetutës së Republikës së Shqipërisë, të nenit 29, pika 4 të ligjit nr. 15/2017, “Për arsimin dhe formimin profesional në Republikën e Shqipërisë”, të nenit 14 pika 2/dh, pika 3, 4, 6 dhe të shtojcës 1 të ligjit nr.10247, datë 4.3.2010, “Për kornizën shqiptare të kualifikimeve” (i ndryshuar).